2013.gada 4.jūnijā Noteikumi Nr. 300

Rīgā (prot. Nr. 33 1.§)

**Grozījumi Ministru kabineta 2008.gada 26.maija noteikumos Nr.370 "Noteikumi par mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem"**

Izdoti saskaņā ar

Pārtikas aprites uzraudzības likuma

4.panta trešo daļu un

Reklāmas likuma 7.panta otro daļu

Izdarīt Ministru kabineta 2008.gada 26.maija noteikumos Nr.370 "Noteikumi par mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem" (Latvijas Vēstnesis, 2008, 83.nr.; 2009, 98., 178.nr.; 2010, 200.nr.) šādus grozījumus:

1. Izteikt 31.punktu šādā redakcijā:

"31. Slimību profilakses un kontroles centrs nodrošina objektīvu un konsekventu rakstisku vai audiovizuālu informāciju par zīdaiņu ēdināšanu visiem, kam tā ir nepieciešama. Slimību profilakses un kontroles centrs nodrošina minētās informācijas plānojumu, noformējumu un izplatīšanu, Veselības inspekcija – tās kontroli. Minētajā informācijā iekļauj šādus jautājumus:

31.1. zīdīšanas labums un pārākums par ēdināšanu ar mākslīgajiem maisī­jumiem;

31.2. mātes uzturs, sagatavošanās zīdīšanai un zīdīšanas paildzināšana;

31.3. iespējamā negatīvā ietekme uz zīdīšanu, ko var izraisīt daļēja ēdināšana ar mākslīgo maisījumu;

31.4. grūtības atsākt zīdīšanu pēc pārtraukuma;

31.5. ja nepieciešams, informācijā par to, kā lietojami mākslīgie maisījumi zīdaiņiem, ietver ziņas par maisījumu lietošanas sociālajiem un finansiālajiem aspektiem, par zīdaiņu veselības apdraudējumu, ko rada neatbilstoša pārtika vai nepareizas ēdināšanas metodes, arī nepiemērota maisījuma lietošana, par to, ka šie maisījumi ir paredzēti tikai zīdaiņiem, kuriem maisījumi nepieciešami, un tikai tik ilgi, cik tas nepieciešams. Informācijā aizliegts ietvert attēlus, kas idealizē minēto produktu lietošanu."

2. Izteikt 37.punktu šādā redakcijā:

"37. Veselības inspekcija sadarbībā ar Slimību profilakses un kontroles centru reizi gadā informē Pasaules Veselības organizācijas ģenerāldirektoru par darbībām, kas veiktas, lai attiecībā uz tirdzniecību īstenotu principus un mērķus, kas ietverti Starptautiskajā kodeksā par mātes piena aizstājēju tirdzniecību, kā arī sniedz ziņas par veselības aprūpes iestāžu atbildību šajā jomā un publicē minēto informāciju Veselības inspekcijas tīmekļa vietnē (www.vi.gov.lv)."

Ministru prezidents Valdis Dombrovskis

Veselības ministra vietā –

finanšu ministrs Andris Vilks